Motorfiets stories | Bileam se Donkie
Category Archives: Motorfiets stories
Horizon- Weekly Photo Challenge
Posted on Oktober 28, 2013 by The Rider
One of the great joys in life is to ride a motorbike across new horizons… this is the road between Mokopane and Marken in South Africa’s Limpopo Province… one of my favorite biking routes in our region…
Posted in Fotografie,Motorfiets stories	Tagged Limpopo,Motorbike,Photography,South Africa,Travel
Die nuwe pad Vaalwater toe…
Posted on Desember 30, 2012 by Bileam se Donkie
Een van my goeie vriende raas nou met my en vra waar het my blog heen verdwyn… so hier is bietjie weer ‘n update…
Ons het gisteraand van die see af teruggekom. En vanoggend was ek nog op verlof terwyl my jongkollega en baie ander vriende op kansels reg oor Suid Afrika en die wêreld heen verskyn het. Maar ek- ek het bietjie laat geslaap… en toe ek wakker word hier net voor kerktyd, toe is dit ‘n pragtige sonnige dag, met die mooiste blou lug. Die kleur van die blou lug het my herinner aan die pragtige blou kleur van my nuwe ou BMW motorfiets…
Vir twee jaar lank was die pad tussen Nylstroom en Vaalwater ‘n baie groot ergenis vir al die Bosveldinwoners na Ellisras se kant toe. Die pad is heeltemal oorgebou om die groot lading verkeer te dra wat materiaal na die nuwe Medupi kragstasie toe vervoer. Die 60 km het in ‘n nagmerrie van 2 ure ontaard, met ses padverleggings wat enige tyd ‘n 30 minute wag kon oplewer. Die afgelope twee jaar het ek net daar gesit en mor oor die ongerief en die ure van my lewe wat nutteloos verspeel word…
Maar na al die lang wag is die pad byna klaar. Die pad is ook oopgestel vir verkeer oor die Kersseisoen. Ek en ‘n vriend het daardie nuwe pad met ons motorfietse gaan aandurf. Dis so bitterlik lekker om op ‘n splinternuwe pad sonder enige pothole te ry! Op die motorfiets kon ‘n mens ook weer die vars lug van die Bosveld inasem, en die natuur geniet. Vir die motorfietsryers, dis regtig ‘n pad wat ek nou kan aanbeveel as ‘n baie lekker rit!
As jy uit Nylstroom uit wegtrek, is daar eers die bultjie uit die dorp uit, verby die Gholflandgoed, en dan die aftreeoord wat entoesiasties Luilekkerland genoem is. Oppas maar daar net voor jy uit die dorp uitry, wees maar versigtig by die groot boom net voor die riviertjie, die geliefde verkeersmense rus graag daar met allerhande apparate… Die spoedgrens is amptelik 80 tot verby Weesgerus, die Polisieoord. Nog so twee kilometer en jy kom in ‘n heerlike opwaartse S-draai. Baie pret met die nuwe teer, maar wees maar ook versigtig, in hierdie S-draai is al baie mense deur die Jordaan, omdat taxis en lorries en ander bejaardes die draaie onderskat en oor die middel jaag. Deur die S draai is daar ‘n lekker lang geleidelike opdraande, let op vir die swart rooibokke op regterhand, en ook swart blesbokke, die goed gaan nogal groot pryse op die veilings haal deesdae.
Nog ‘n slap draaitjie na regs, dan lekker lang geleidelike af en op. Nou nader jy een van die mooi valleie in die Waterberge. So teen 35 km uit die dorp uit is die Geluksfontein Bokmelkplaas op regterkant. Dis een van die plekke waar jy vir iets soos R10 ‘n hele bord vol proestukkies kaas kan kry- bekroonde Bokmelkkaas. Hulle kaaskoek is vir my baie lekker. En hulle was op ‘n stadium besig om damme vir forelle aan te lê vir “catch & release”- ek was lanklaas daar, weet nie hoe ver die planne gevorder het nie.
Nog so entjie aan dan is daar weerskante van die pad groot perskeboorde. Die berge hier is baie mooi, ek wens iemand wil daar ‘n plek oopmaak waar ons kan tent opslaan! Die nuwe padoppervlakte maak dit ‘n baie lekker rit hier deur. So op 45 km kry jy die Swaershoek berge op linkerkant, een van die plekke waar Eugene Marais legendariese werk gedoen het oor die bestudering van bobbejane se gedrag. My vriend het hier ‘n episode gesien wat ek gemis het om een of ander onverklaarbare rede. Iemand het ‘n baba bobbejaantjie vroeg vanoggend daar doodgery. Die trop bobbejane was baie verbouereerd, en het oor die pad gekrioel, om daardie baba van die pad af te kry. Hulle gee regtig vir hulle kleintjies om, soms soveel beter as mense! Maar ek het dit nie gesien nie, want ek is op ‘n BMW, en my vriend op ‘n Truimph, hy was ver agter…
Daar is ‘n baie gevaarlike draai na regs soos jy die berge nader. Baie mense het hom ook al onderskat en die lewe verlaat, wees versigtig. Die plek word Sandrivierspoort genoem, moenie dat dit die poorte na die hemel te gou vir jou laat oopgaan nie. Dan begin jy klim, ‘n lang opdraende, wat effens afdraande word. Dan is daar ‘n baie steil opdraande, wat genadiglik nou dubbelbaan weerskante toe is. In die verlede het ons lelik met ons karre en bakkies agter lorries vasgehaak hier, dis ‘n reuse verbetering. Bo-op die pad draai die pad weer na links, darem nie te skerp nie. Nou is dit nog so 7 km tot in Vaalwater. Die sinkplaat padstalletjie was toe vir die duur van die padbou, ek sien die bordjie sê hulle het 15 Desember weer oopgemaak. Daar is nogal baie padstalle langs die pad. So hou die pad reguit maar op en af aan tot in Vaalwater. Die oomblik as jy in die dorp inry word die pad weer baie sleg, soos hy eens was, vol lelike slaggate. MEt die baie reën die afgelope ruk is daar ook baie sand oor die pad. Daar is verskeie plekke om iets te eet in Vaalwater, maar ons keuse vanoggend was die Big 5 Restaurant op regterkant in die dorp se deurpad.
Ons het goeie diens daar gekry vanoggend. Ek het ‘n omelet met kaas, bacon en mushrooms gehad, wat saam met roosterbrood of chips bedien word, en ‘n glas vrugtesap vir R48. My vriend het die maalvleis op mieliepap met ‘n eier geëet, vir dieselfde prys.
Dit was nou ‘n heerlike oggend uit op die motorfiets! Jammer, my selfoon het pap geword, en ek het nie my ander kameratjie saamgery nie. Fotos sou nou so mooi wees, maar ek wou ook nie elke paar meter stop nie, net ry en geniet!
‘n Vaalwater prentjie vir julle… http://www.bushveldretreat.com/afbeeldingen/pages/Vaalwater052_4209_orig.jpg
Posted on Desember 6, 2012 by Bileam se Donkie
Ek het sulke tjiep tjiep panniersakke wat my al jare irriteer. Met groot gesukkel is hulle op die fiets vasgemaak.
Vanoggend op die bult net voor Petroport vrek die motorfiets se enjin net. Geen petrolliggie het aangekom nie… ‘N BMW kar vol swartmense stop by my. Oh-oh groot probleme, dink ek… Die een kom dringend na my toe aangestorm- vandag speel ek seker harp, dink ek. “Weet jy dat jy aan die brand is?” Vra hy benoud en wys my. Die linkerkantste paniersak het in die ry afgewikkel tot hy aan die uiaatpyp raak. Hy smeul nie net nie, hy BRAND! Vlamme! Ek maak so vinnig as wat ek kan los, en kyk… Al my netjiese nuwe golfhemde en kortbroeke is aan die brand! Alles in daardie panniersak is deur die jordaan. Ek het niks om dit mee te blus nie, los dit net daar langs die pad. Maak die res so op “n manier vas.
Raai wat? Toe alles weer veilig vas is, staart die BMW met die eerste druk van die knoppie. Ek stop by Petroport- daar is nog 3 liter petrol in gewees.
As ek aanhou ry het, het alles en dalk selfs ek aan die brand geraak. Hoe, vra ek, verklaar jy dit? Maar ekke weet…
Posted in Motorfiets stories	Tagged motorfiets
Drome en Nagmerries…
Posted on November 11, 2012 by Bileam se Donkie
Kom ons begin eers met die positiewe- een van my groot drome in die lewe het hierdie week waar geword. Baie gaan lag daarvoor, en op litnet sou ‘n sekere “dame” nou weer baie te sê gehad het daaroor. Dominees wat die gemeente se geld so mors en al derglike dinge…
Ek het uiteindelik vir my ‘n BMW motorfiets aangeskaf. Ek droom al jare en jare en jare daaroor. Myne is nou wel ‘n ou een- 2000 model, maar dis al wat ek wou gehad het- ‘n BMW met ‘n Boxer enjin waarmee ek lang pad kan ry.
So lyk die nuwe Duitse Madchen in my lewe: ‘n R 850 R
Ek sien baie uit na vanjaar se Poison Rally, dat ek en sy die pad kan vat!
Maar saam met elke droom kry ek ongelukkig ‘n nagmerrie by. Hoekom moet die lewe altyd so uitwerk? Maandag koop ek die Motorfiets. Woensdag probeer skelms my dogter se kar in Brooklyn steel. Gelukkig het hulle dit nie reggekry nie. Maar hulle het die deurslot gebreek. En die hele ignition gebreek. En die paneelkassie. In elke nagmerrie is daar seker ook hoop- ek is so dankbaar vir Plaasjapie wat al die pad soontoe gery het om my te help terwyl ek nie kon stad toe ry nie- ek moes ‘n kerkraadsvergadering lei.
Die bevinding is: daar is meer as net ‘n “universal ignition” nodig- en die betrokke Toyota part is R2800… Ek het die kar vanoggend hier gekry, nou sal ek in die week moet kyk hoe op aarde maak ‘n mens hom reg…
Vrydag is ek en Pastoriemoeder deur stad toe om die motorfiets te gaan haal. Vir die eerste keer in jare kry ons kans om te gaan fliek sonder die kinders. En ons het die fliek baie geniet- Hope Springs of so iets- van Meryl Streep en Tommy Lee Jones as ou getroudes met ‘n vervelige huwelik. Die twee is darem net uitstekende akteurs, en ons het die fliek baie geniet.
Maar in die fliek kry ons ‘n BBM van ons oudste seun (16) af. Hy was by ‘n vriend se 16e verjaardagpartytjie by ‘n skool se lapa. Een van die 19 jariges het ook daar aangekom. Hy het in die swembad ingeduik, in die vlak kant. Hy het sy nek gebreek op die swembad se bodem, en verdrink voor hulle oë. Hulle het eers gedink hy maak ‘n grap, en toe ingeduik om hom uit te haal. Hulle het noodhulp probeer, en die ambulans was redelik vinnig op die toneel. Maar die nuus het later deurgekom dat die jong man oorlede is. Wat ‘n aaklige ervaring vir die seun se ouers, en vir ons gemeenskap! Dis so sleg as jongmense so skielik doodgaan!
Die lewe is tans so baie op en af, dat ek sukkel om al die varkies op hok te kry. Ek sal maar more die nuwe motorfiets gaan ry, en kyk of ek hom deur die toets kan kry sonder te veel trane. Daarna gaan ek net ry en ry en ry tot die son sak in die weste…
Posted on Junie 24, 2012 by Bileam se Donkie
Posted in Geloof,Motorfiets stories
Harrebeespoortdam is ‘n lekker dam… ok die vissies wat heeldag byt…
Posted on Junie 10, 2012 by Bileam se Donkie
Die hoëdrukstelsel oor die Atlantiese oseaan het ‘n koue front diep oor Suidelike Afrika ingestoot. Baie koue lug van die Suidpool af het ‘n wit, vlokkieagtige neerslag op die berge gedeponeer, van Worcester se berg af, deur Matroosberg, die Karoo, Bloemfontein en die Drakensberge. Daar was in Sutherland selfs ryp tussen man en vrou gewees, so koud is dit. Behalwe dat die weer die Castle Light na bewering die regte temperatuur maak, is daardie koue selfs in die Bosveld teenwoordig, hier waar ons gewoonlik net winter op ‘n Dinsdag en ‘n Woensdag in Julie het. Selfs hier, waar dit in menseheugenis nog nooit gesneeu het nie. is dit leeukoud.
Vanoggend sewe uur sou enige normale mens sy wekker met die kerkskoen doodgegooi het, omgedraai het en nog so uurtjie in die vere gebly het. Die Weerburo het dan juis gewaarsku: Weghol ysbere kan voorkom oor die hele land…
Maar hier by ons is daar ‘n gebrek aan normale mense. So lui die wekkertjie toe half sewe. My neus wat bo die duvet uitsteek, is yskoud. Maar daar is ‘n afspraak wat nagekom moet word. Sewe uur ontmoet ek: my haarkapper, Die gimnasiumeienaar en sy meisie (‘n bloubul en junior Springbok se ma…), die polisieman en sy vrou- superfikse fietsryers, die man wat die privaat toetsterrein in ons dorp besit en sy vrou, die bestuurder van Beares en sy vrou, en die dominee wat nie vandag preek nie (dis nou ekself…) voor die Wimpy. Dank Vader dis nie met trapfietse nie! O nee, dis tyd vir ‘n breakfast run. Hartebeespoortdam is ‘n lekker dam…
Die wekker gaan op die goddelose uur af, en ek sleep my moë karkas uit die bed uit. Denkende aan Lodie de Jager wat nie vir sneeu en ysbere en reën terugdeins om motorfiets te ry nie. As Naboom dit kan doen, dan kan ons ook… Respek, Lodie!
Ek trek so in die donker aan. My denim. My Poison Rally T-Hemp. My Protea span sweetpakbroek. My Argus Langmou T- hemp. My reënbroek. My Motorfietsbaadjie, met die “lining” ingezip. My “Colors”- onderbaadjie… Timberland stapkouse, ekstra dik. My Hitek Workboots, met die staalpunte. My Springbokserp styf om die nek. My handskoene en helmet in die hand, sluip ek in die duisternis in. Ou Huisbesoek vat met die eerste druk van die knoppie- die Italianers kan darem maar goeie bikes bou!
Ek kry die groepie by die Wimpy. Hy is nog nie oop nie, die res van die dorp is goeie mense wat nog lekker in die kooi verkeer… Ons skiet deur- stop by Warmbad se Wimpy. Hulle is nog beter mense- daar is nie een van hulle wat uit die kooi gevang word op so oggend nie. Nie een Biker van Warmbad wil saamkom nie- sissies… Behalwe daar is darem goeie mense wat nou al werk in die Wimpy, wat vir ons lekker wegneemkoffie maak. En dit is al klaar nodig, my hande vries in die handskoene, en die bootse se staalpunte is ook naby 0 grade Kelvin…
Ons ry op die ou R101 deur Pretoria toe- die goeie mense van Hammanskraal is ook nog almal in die kooi. Ysbere word oral tussen die sinkhuisies gewaar… Na ‘n ewigheid in die vrieskas draai ons by Lavenderweg op die pad wat teruggaan N4 tolpad toe, rigting Rustenburg. Ons tref ‘n tolhek, en ervaar weer die Bikers se wrewel- op my motorfiets betaal ek dieselfde as wanneer ek met my 1.6 ton Mazda Drifter en ‘n VOL karavaan daar sou deurgaan! Highway robbery! Wanneer gaan ons eendag saamstaan en al die tolhuisies afbrand?
Ses motorfietse van onse dorpie kom daar verby Ta’ Malie se winkel, onderdeur die Arc de Triomph, oor die damwal… ons stop in die draai. Want hier is iets interessant om te sien by die uitkykpunt. Die Ural groep met die “sidecars” staan daar, seker omtrent tien van hulle… Dapper mense wat ook ysbere trotseer. Maar nog voor ek die handskoene kan uitpluk en die swartbessie kan op kamera kry, ry hulle weer. Dit lyk ook op ‘n vreemde manier lekker, hierdie “reversed engineered” Stalin geboude, by die Swede gesteelde, met hulle sykarretjies 1941 BMW motorfietse… (dis nou die Ural se hele geskiedenis in een sin…)
Ons ry aan, ons gaan brêkfis by die Wimpy in Hartebeespoortdam. Behalwe nou vir ooglopende produkplasing in hierdie sepie moet ek vermeld dat ons nie eers ‘n enkele koppie koffie gratis gekry het vir al hierdie advertensiegeleentheid nie!!! Die plek is aansienlik leër as normaalweg… iets met ysbere te doen… Ons gaan sit buite in die baie flou sonnetjie. Dis baie, baie koud so naby die water, in die berg se skaduwee… Hier hoor ons ‘n groot hartseer by ons buurmanne met die groot GS’e, een van hulle vriende het vanoggend agter in ‘n kar vasgery. Hy is deur die Jordaan… baie jammer aan sy familie, dit bly altyd ‘n groot skok in die bikergemeenskap!
Ontbyt kom,. WImpy se MEga Koffie bly nie lank warm buite nie… Maar die Dagwood maak op daarvoor, al het ek en ‘n ysbeer op ‘n stadium gestoei vir die stuk met die bacon en eier op. Ek het gewen- “survival of the fittest”!
Na ontbyt het ons veder gery. Om die dam, natuurlik. Daar by Pelindaba het een of ander klassieke Amerikaanse motorklub van voor af verby gekom. Daar was nou mooi karre in daardie stoet! Muscle cars, hotrods… natuurlik kon ek nie in die ry ‘n foto neem nie!
Verby Roos se oord, agter kosmos verby, nee, ons het nie daar gaan uithang saam met die 2000 ander ouens wat daar brekfis nie. Ons het deurgegaan na die Upperdeck toe. Daar was toe tog ‘n hele klomp bikers wat nie bang was vir ysbere nie. Daar was die mooiste motorfietse, almal mooi gepoleer en blink. Tot een gesuipte tappit begin het om sy agterwiel te spin op die grondpad, en almal se motorfietse met rooi West transvaalse stof te bedek. Dis vir my ‘n wonderwerk dat die broer nie vanaand in die ICU slaap nie…
By die Upperdeck het ek net ‘n Milo gedrink, ek belowe. Het ek al genoem dat die ysbere vandag lastig was? Daar was baie van hulle wat tussen die houtstalletjies rondgesluip het. Natuurlik kon ek nie ‘n Castle Draught vandag drink nie. Want hulle val reg deur op so ‘n koue dag. Jy koop hom nie. Jy huur hom net… Weet jy wat se gesukkel is dit by die krip om jou besigheid te doen, so met die koue en die drie broeke en ander fisiologiese anatomiese verskynsels saam? Leeukoud. Jy wil nie bier drink en sewe keer krip toe gaan nie.
Na die Upperdeck het ons maar die pad Noorde toe aangepak, hopende om ‘n lekker middagslapie en ander Sondagmiddag ervarings tuis op die hals te gaan haal. Maar ek het tot nou geslaap, in Nadal en Jocovich se 3e stel… Nou is my keel nogal seer, en my kop ook, ek wonder hoekom? Maar Lodie sou nie moan nie, so ek gaan ook nie!
Dit was nou ‘n baie lekker dag! Baie dankie vir my haarkapper en ander vriende wat my saamgeneem het…
Huisbesoek het hom mooi gedra vandag,…
Gesien by die stalletjies by Upperdeck…
Vandag se Motorfietse in ons groep:
BMW K 75 R
Honda CBR (was dit ‘n 1000 of 600?)
Honda moerse groot toerfiets- wat is sy naampie Japie? Honda st 1300 Pan European tourer
Yamaha FZR 1000 Toerfiets…?
Die bikers in ons groep het hulle ook mooi gedra vandag oom Ouderling!
Posted in Motorfiets stories,Reisverhale